Video: Nuwe app laat siende mense blindes help om te 'sien' | Maroela Media
Siende persone laai die "Be My Eyes"-app af en stel hulleself dan as vrywilligers beskikbaar om enige blinde persoon te help. Die slimfoon-app maak 'n video-verbinding oop sodat die siende persoon dadelik kan kyk waarmee die blinde persoon sukkel.
John Heilbrunn, adjunkvoorsitter van die Deense Vereniging vir Blindes, het gesê die app is 'n wonderlike geleentheid om hulp van 'n hele netwerk van vrywilligers te ontvang. "Dit is nou moontlik om hulp te kry wanneer dit dalk ongeleë is om 'n buurman of vriende te vra vir hulp," het hy gesê.
Hans Jørgen Wiberg (50), die uitvinder van die app, het begin blind word toe hy 25 jaar oud was. "Ek hoop dat die app die lewe vir blinde persone makliker sal maak," het Wiberg gesê. "Dit is ook 'n maklike manier vir 'n vrywilliger om 'n blinde persoon te help. Dis neem net 'n paar minute van jou tyd."
Die app stuur 'n kennisgewing indien 'n blinde persoon jou hulp benodig. Indien jy nie kan help nie, is daar 'n hele groep ander vrywilligers wat ook dieselfde kennisgewing ontvang het. 'n Siende persoon hoef dus slegs te help wanneer dit geleë is.
Byna 128 000 siende persone het reeds die app afgelaai, byna 11 500 blinde persone gebruik reeds die app en blinde persone het al meer as 34 000 keer hulp deur die app ontvang.